次韵孔經甫題剡縣史氏競秀堂
作者：李之儀
朝代：宋

paragraphs: 天姥迤邐沃州緊，萬壑千巖相汲引。
崢嶸不知盡何如，撐突雲煙隨望隕。
來蹲去伏搏虎豹，上圓下妥蒸芝菌。
溪流縈紆湛寒玉，飛泉滴瀝調金軫。
天造神藏發有時，眼力收羅一朝盡。
連甍接桷插星斗，檻欄分明噓老蜃。
薄遊曾向畫圖見，幾欲微吟寫秋蚓。
登臨更想新醅熟，紫蕨堆盤參竹笋。
排坐歌呼來謫仙，落筆篇章陵醉尹。
晴春雪霽夜月滿，此樂誰能計畦畛。
到者如行避世村，回首紛紛只堪哂。
因君歸興不自持，安得陵風跨蒼隼。